CELEX: C2005/115/66
Language: sk
Date: 2005-05-14 00:00:00
Title: Vec T-125/05: Žaloba podaná 18. marca 2005: Umwelt- und Ingenieurtechnik GmbH Dresden proti Komisii Európskych spoločenstiev

14.5.2005   
            
            
               SK
            
            
               Úradný vestník Európskej únie
            
            
               C 115/37
            
         Žaloba podaná 18. marca 2005: Umwelt- und Ingenieurtechnik GmbH Dresden proti Komisii Európskych spoločenstiev
   (Vec T-125/05)
   (2005/C 115/66)
   Jazyk konania: nemčina
   Umwelt- und Ingenieurtechnik GmbH Dresden, so sídlom v Drážďanoch (Nemecko), v zastúpení: H. Robl, Rechtsanwalt, podal 18. marca 2005 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               —
            
            
               zrušil rozhodnutie z 23. decembra 2004, ktorým nebola vybratá žalobcova ponuka,
            
         
               —
            
            
               zrušil rozhodnutie z 23. decembra 2004 o uzavretí zmluvy s All Trade S.r.l,
            
         
               —
            
            
               zaviazal Komisiu Európskych spoločenstiev nahradiť trovy konania.
            
         Žalobné dôvody a hlavné tvrdenia
   Žalobca napáda rozhodnutie Komisie z 23. decembra 2004, ktorým verejná zákazka č. AIDCO/A6/FP/co/2004/D/45370, zmluva č. 90-127, vo verejnom obstarávaní „Projekt modernizácie jadrovej elektrárne Južná Ukrajina“, položka 2, týkajúcom sa opatrenia na zavedenie automatického riadiaceho systému pre kvalitu vody v jadrovej elektrárni Južná Ukrajina, nebola uzavretá so žalobcom, ako aj súčasne zverejnené rozhodnutie o uzavretí tejto zmluvy s konkurentom All Trade S.r.l.
   Žalobca uvádza, že Komisia
   
               —
            
            
               nesprávne konštatovala, že ponuka žalobcu nespĺňa bod 2.2.6 Technickej špecifikácie, hoci všetky plnenia ponúkané žalobcom špecifikácii v plnom rozsahu vyhovovali a toto bolo potvrdené aj v referenciách,
            
         
               —
            
            
               nesprávne uviedla, že žalobca kvôli nedostatočnej dokumentácii a informáciám nesplnil bod 2.3.1 a 2.3.4 Technickej Špecifikácie, hoci dokumentácia žalobcu bola rozsiahla a vyčerpávajúca, a
            
         
               —
            
            
               porušila povinnosť podať vysvetlenia a diskrečnú právomoc.
            
         Žalobca ďalej namieta, že Komisia sa v rámci posúdenia ceny a v rozpore s požiadavkami bodu 1.3 predpisov o verejnej súťaži riadila výlučne základnou predpokladanou cenou a tým nechala tvorbu ceny pre náhradné diely a údržbu napriek jej dôležitosti bez povšimnutia.
   Na záver žalobca namieta, že konkurent All Trade S.r.l neponúka ani svojou odbornosťou, ani hospodárskou výkonnosťou, ani technickými skúsenosťami záruku úspešnej realizácie dotknutého projektu.